子遹入城三宿而歸獨坐凄然示以此篇
作者：陸游
朝代：宋

paragraphs: 吾兒早自立，所懼非饑寒。
我歸自僊蓬，再疏請挂冠。
明恩華其行，汝亟忝一官。
得祿寧甚遠，懼違菽水歡。
我年且九十，亦覺去汝難。
生死要相守，豈憚聯征鞍。
但恐老益衰，千里愁關山。
官期猶累歲，言之已辛酸。
村醪瀉盎盆，山果亦滿盤。
春風吹桃李，一笑且團欒。